
INTRODUCTIO. 


Spermatorrhoeae  nomine  recentissimis  temporibus  morbosum 
seminis  effluvium  significatur,  quod,  invito  et  saepe  inscio 
aegroto,  plerumque  inter  urinae  aut  alvi  secessum  fieri  as- 
solet, nulla  praecedente  penis  erectione  aut  voluptatis  sensu. 
Hic  morbus,  interdum  Spermatorrhoea  excrementitia  nomina- 
tus, non  inter  maxime  cognitos  quidem  videtur  numerandus; 
etiamsi  enim,  ex  quo  tempore  Lallemand  primus  ad  hunc 
morbum  medicorum  animos  advertit,  multae  eaeque  prae- 
clarae observationes  et  sententiae  in  lucem  prolatae  sint, 
frustra  tamen  in  enchiridiis  pathologicis  et  therapeuticis  ac- 
curatior hujus  morbi  explanatio  investigatur,  summum  in  ca- 
pitibus de  onania  et  nimia  pollutione  nocturna  agentibus  ejus 
obiter  tantum  et  imperfecte  mentio  fit.  Quam  ob  rem,  ut 
legibus  ac  institutis  academicis  rite  satisfieret,  omnia  ad 
Spermatorrhoeam  pertinentia  hac  nostra  scriptiuncula  conferre 
atque  ita  quasi  summam  hujus  morbi  succincte  et  perspicue 
proponere  suscepimus.  Multa  praeterea  Spermatorrhoeae 
exempla,  quae  in  clinicis  medicis  III.  Romberg,  Schoen- 
lein  et  Cei.  Wolff  observandi  nobis  occasio  data  erat, 
animum  induxerant,  ut  accuratius  investigaremus  symptomata, 
quibus  hic  in  tenebris  repens  eoque  modo  certius  et  inopi- 

nanter  sanitatem  subvertens  morbu^  dignosci  possit.  Aucto- 
rum, quorum  opera  nobis  erant  in  promptu,  sententias  de 
Spermatorrhoea  perlustrantes,  quae  invenimus  notatu  digna, 
collegimus  ac  composuimus  iisque  nonnulla  adjecimus,  quae 
ex  morbi  intuitu  proprio  didiceramus.  Quae  tamen  omnia, 
ut  tironi  exigua  scientia  nec  tam  larga,  quam  opus  est,  ex- 
perientia munito  convenit,  non  magni  momenti  esse  possunt. 
Vos  igitur,  LL.  BB.,  qui  libellum  nostrum,  qualiscunque  est, 
lectu  dignum  habetis,  ne  severiori  judicio  submittatis,  sed 
benevole  viribus  juvenilibus  indulgeatis,  quaesumus  atque 
rogamus. 


DE  HISTORIA  ET  NOMINE  MORBI. 

In  scriptis  veterum  profluvium  seminis  morbosum  Gonor- 
rhoea simplex  nominatur.  Cujus  morbi  descriptiones  tam  | 
parum  satisfaciunt  et  morbus  ipse  toties  cum  blennorrhoea 
urethrae  confunditur,  ut  dubium  adhuc  sit,  quid  re  vera  hac 
denominatione  indicetur.  Sic  Aretaeus  (de  caus.  et  sign. 
diut.  morb.  Libr.  II.  Cap.  5.),  continentem,  ait,  seminis 
profusionem  esse  et  quidem  sine  omni  voluptate,  seu  aeger 
vigilet  seu  dormiat.  Eandem  definitionem  Coelius  (Acut. 
morb.  Lib.  III.  Cap.  18.)  promit:  ,, Gonorrhoea  i.  e.,  si 

quidem  sine  tentigine  veretri  fit,  seminis  involuntarius  atque 
jugis  elapsus.”  Quis  dubitet,  hoc  continuum  profluvium  non 
seminis,  sed  muci  urethrae  fuisse.  Hippocrates  tamen 
et  nonnulli  alii  veteres  medici  Spermatorrhoeam  cognovisse 
videntur.  Vir  ille  enim  sapientissimus,  de  tabe  dorsali  agens 
(de  morb.  Lib.  II.  Cap.  49.),  aegrum,  si  alvum  egerat  seu 
urinam  emittat,  simul  magnam  seminis  aquosi  multitudinem 

effundere  narrat.  Nec  minus  commemoranda  sunt,  quae 
Celsus  (de  medicina  Lib.  II.  Cap.  49.)  disertis  verbis  de 
hac  gonorrhoea  habet:  „ est  etiam  circa  naturalia  vitium, 

quod  sine  venere,  sine  nocturnis  imaginationibus  sic  fertur, 
ut  interposito  spatio,  hominem  tabe  consumat.”  Sed  tamen 
saeculo  decimo  octavo  Spermatorrhoea  tam  ignota  fuit,  ut 
Boerhaavium  celeberrimum  praeterierit  isque  disertis  ver- 
bis neget,  se  unquam  vidisse,  semen  effusum  fuisse  absque 
tentigine  venerea  — non  esse  verum  semen  in  teste  secretura 
et  in  vesiculis  adservatura  (Cf.  inst,  med.  §.  77).  Ha  He- 
rus pariter  semen  absque  tentigine  venerea  effundi  posse 
negat  (Cf.  elem.  physiol.  Tom.  VII.  p.  554.),  dicens:  si 
id  accidat,  e prostata  venisse.  Idque  magis  mirandum  est, 
quod  Tauvry,  anatomicus  superioris  saeculi,  aperte  et  no- 
minatim  profitetur  (Cf.  nouvelle  anatomie  raisonnee  A.  1693 
p.  146),  sperma  a minima  compressione  vesicularum  semi- 
nalium elabi  posse  post  alvi  vel  lotii  excretionem  in  iis,  qui 
Venere  abutantur.  Ne  diserte  repugnet  Boerhaavio,  ad- 
notat  tantum  Morgagni  (Cf.  de  caus.  et  sed.  morbor. 
epistol.  44.  artic.  16.),  posse  omnino  sine  venereis  cogita- 
tionibus semen  defluere,  ut  a calidioris  clysmatis  injectione, 
aut  a duriorum  alvi  recrementorum  excretione,  erosis  vel 
laxioribus  oris  foraminulorum,  per  quae  semen  in  urethram 
descendit;”  sed  haesitanter  subjungit:  ,,nisi  et  illis  id,  quod 
exit,  semper  paucum  adeo  et  tale  fit,  ut  a prostata  deducere 
liceat,  his  vero  nunquam  esse  queat  e vesiculis  seminalibus.” 
Ex  allatis  saltem  liquet,  effusum  hac  ratione  liquorem  nun- 
quam viros  hosce  vidisse  vel  examinasse,  ut  de  natura  veri 
spermatis  sibi  persuaderent.  Quamvis  jam  • ille  Tissot  vi- 
derit plures,  qui  absque  ulla  tentigine  venerea  effluxu  geni- 
talis liquoris  premerentur,  nec  diffitetur,  vesicularum  semi- 

nalium  resolutionem  perfectam  possibilem  esse  (Cf.  Tentam, 
de  morb.  e manustupr.),  majoris  tamen  momenti  demum  fuerunt 
observationes  et  libellus  Wichmanni.  Hic  accuratius  pollu- 
tionem diurnam  indagare  et  perscrutari  studuit  eandemque 
primus  morbum  peculiaris  ac  proprii  generis  descripsit. 
Quamquam  hac  in  re  multum  praestitit,  negari  tamen  nequit, 
ea,  quae  retulit,  non  satis  nota  et  iirma  esse.  Etiam  multos 
per  annos  fere  ignota  fuit  Spermatorrhoea ; saltem  scriptores 
(P.  F r a n k aliique)  accuratiorem  quandam  descriptionem  ne- 
quaquam reliquerunt.  Primo  Lallemand,  viro  illi  ingenio- 
sissimo, contigit,  ut  in  perpetuum  medicorum  attentionem  ad 
morbum  illum  converteret.  Hic  vir,  insignis  ingentibus  de 
indagatione  Spermatorrhoeae  meritis,  per  longum  tempus  hoc 
malum  exactius  perscrutatus  est  et  summam  eorum,  quae  ob- 
servavit et  invenit,  acerrimo  cum  judicio  in  libro  „des  pertes 
seminales”  composuit  ac  illustravit.  Quo  facto,  demum  Sperma- 
torrhoeae diagnosis  crebrius  facta  ac  multa  symptomata,  quae 
antea  aliis  morbis,  inprimis  Hypochondriae  tribuebantur,  huic 
adscripta  sunt.  Recentioribus  temporibus  complures  obser- 
vationes adjunctae  sunt,  de  quibus  in  hac  dissertatione  saepius 
disserendum  erit. 

Synonyma.  Incontinentia  seminis,  fluxus  sive  profluvium 
seminis.  Gonorrhoea  simplex  secundum  Tissot,  Gonorrhoea 
vera.  Pollutio  diurna,  Spermatozemia  secundum  Fuchs. 


LITTERATURA. 

SYMPTOMATOLOGIA. 

Spermatorrhoeae  signum  pnthognomonicnin  seminis  pro- 
fluvium est,  quod,  invito  saepenumeroque  inscio  aegroto,  inter- 
dio fit  sine  voluptatis  sensu,  sine  penis  erectione,  plerumque 
cum  excretione  urinae  aut  alvi  conjunctum. 

Initium  morbi.  Semper  fere  Sperraatorrhoeam  tantum 
plane  exquisitam  videre  licet,  ad  quem  gradum  re  vera,  quum 
initio  negligi  soleat,  paullatim  evehi  potest.  Plerumque  autem 
morbus  incipit  nocturnis  pollutionibus,  quae  initio  praeterea 
cum  somniis  libidinosis  conjunctae  sunt  et  per  hebdomadem 
aliquoties  redeunt.  Jam  vero  aegroti,  si  novo  concubitu  huic 
malo  occurrere  conantur,  se  minus  aptos  ad  coitum  persen- 
tiunt ac  semen  imminuta  voluptate  praepropere  atque  sine  vi 
profundunt.  Penis  erectionibus  inertibus  et  mox  relaxantibus, 
saepe,  priusquam  sinum  muliebrem  adire  potuerint,  sponte 
liquorem  seminalem  amittunt.  Nocturnae  pollutiones,  quae 
tum  ob  eandem  causam  exigua  voluptate  et  imperfecta  penis 
erectione  fiunt,  magis  magisque  augentur;  aegrotantes  e somno 
experrecti  languore  fessos  se  sentiunt,  capite  gravantur,  ani- 

tnique  moeslitia  aguntur.  Postea  etiam  vigilantes  semen 
amittunt,  quod  initio  uecesse  est  genitalium  irritatione  efficia- 
tur. Haec  vero  propter  valde  accensam  coitus  libidinem  per- 
exigua esse  potest  et  jam  solus  feminae  dilectae  adspectus 
vel  oblata  rei  lascivae  imago  sufficit,  ut  semen  titillatione  j 
exigua  et  imperfecta  brevique  erectione  profundatur.  Postremo  j 
vero  coeundi  libido  omnino  desinit  et  nocturnae  pollutiones  | 
minus  saepe  fiunt.  Quo  rarius  autem  redeunt,  eo  saepius  I 
invito  et  interdum  inscio  aegroto  semen  die  profunditur  sine  j 
ullo  sensu  voluptatis  ac  sine  ulla  penis  erectione.  Quo  facto,  ' 
Spermatorrboea  conformata  est. 

Sed  non  semper  morbus  dicta  ratione  manifestatur,  nam  ^ 
statim  a pollutionibus  diurnis  ordiri  potest,  quod  haud  raro 
evenit.  Accidit  quoque,  ut  modo  nocturnae  fiant,  quae  cum 
manca  libidine  et  potentia  sexuali  conjunctae  sunt,  quibus 
eadem,  quae  per  diurnas,  oriuntur  incommoda.  Pauca  tan- 
tum exempla  nobis  praesto  sunt,  quibus  demonstratur,  has 
nocturnas  pollutiones  cum  aucta  sexuali  potentia  et  prope 
cum  satyriasi  quadam  conjunctas  esse.  Cf.  quaestt.  pathog. 
Hem  ah,  qui  duo  exempla  profert. 

Qiiod  seminis  excretionem,  semen  ac  genitalia  atti- 
net, Profluvia  seminis  plerumque  simul  cum  alvi  secessu 
fiunt,  qui  propter  obduratas  faeces  semper  fere  molestissimus 
est.  Inter  compressionem  laboriosam  pellucidum  liquorem 
filorum  instar  fluentem  ex  urethra  provenire  vides.  Nec  minus 
animadvertere  licet,  statim  post  urinam  redditam  majus  vel 
minus  stillicidium  seminis  accedere  et  interdum  semen  cum 
urina  ipsa  mixtum  edi.  Hic  rerum  status  ita  confunditur,  ut 
modo  cum  alvo,  aut  statim  post  urinae  excretionem  profluvia 
seminis  fiant,  modo  tantum,  spermatorrhoea  illo  loco  inter- 
missa, semen  in  urina  reddita  inveniatur.  Quod  si  accidit. 

in  lotio  nubeculae  oriuntur  leviaque  alba  sedimenta,  in  qui- 
bus microscopii  ope  spermatozoa  deteguntur.  Perraro  semi- 
nis stillicidium  continuum  est  et  fortasse  omnia  ad  hanc  rem 
demonstrandam  prolata  exempla  non  genuinam  spermator- 
rhoeam  sed  cum  blennorrhoea  urethrae  complicatam  exhibent. 
Quamvis  plerumque  modo  res  dictae  seminis  effluvium  exci- 
tare soleant,  tamen  multae  aliae  causae  sunt,  quibus  illud, 
ratione  cujusvis  hominis  naturae  ac  indolis  habita,  effici  po- 
test. Ejusmodi  sunt,  si  quis  diu  ac  incommode  equitat  aut 
saxosam  per  viam  curru  vehitur  (cujus  rei  profert  exemplum 
P.  Frank  in  profluviis),  porro  clysmatis  calidioris  injectio, 
balnea  calida , denique  magna  corporis  vel  animi  concitatio. 
Quo  major  aut  minor  testiculorum  vigor  est , quo  celerius 
vesiculae  seminales  implentur,  eo  saepius  aut  rarius,  sed 
plerumque  semel  quotidie,  seminis  effluvium  fit. 

Quantitas  seminis  profusi  secundum  hominum  naturam 
variat  et  aliquot  guttas  ad  dimidium  cochlear  conficit.  Odor 
atque  consistentia  interiit,  semen  ipsum  coloris  expers  et 
aquosum  apparet,  quod  jam  ex  eo  dignoscitur,  quod  linteum 
non  rigidum  reddit  nec  maculas  flavis  marginibus  notatas  re- 
linquit, sicuti  semen  normale,  sed  tales  tantum,  quales  urina 
efficiuntur.  Spermatozoorum  numerus  valde  deminutus  est, 
quae  pro  gradu  morbi  secundum  Lallem  and  minus  nume- 
rosa et  exculta  vividaque  sunt,  denique  in  gravissimis  casi- 
bus omnino  desiderantur.  Liquor,  secretis  vesicularum  se- 
minalium et  glandulae  prostatae  admixtis,  valde  dilutus  est 
et  in  extremo  morbi  gradu  fere  omnino  ex  illis  et  materia 
aliqua  purulenta  constat.  Praeterea  saepius  accidit,  ut  semini 
sanguinis  striae  admixtae  sint,  aut  sanguis  cum  eodem  intime 
junctus  appareat. 

Partes  genitales,  etiamsi  magnae  et  excultae  sint,  tamen 

remissae  atque  flaccidae  inveniuntur.  Glans  penis  raro  plane 
obtegitur,  aut  phimosis  naturalis  exstat.  Orificium  urethrae 
apparere  solet  rubrum,  tumidum  semperque  liquore  pituitoso 
humidum,  inprimis  apud  eos,  qui  prius  blennorrhoea  labora- 
verunt. Scrotum  prolixum  et  flaccidum  dependet,  testes  modo 
molles  et  atrophici , modo  inflati  et  varicosi  reperiuntur. 
Urethra,  si  catheterem  inducis,  maxime  sensibilis  est,  inpri- 
mis in  parte  prostatica,  in  qua  haud  raro  deprehendis  stri- 
cturam. 

Quod  totum  corpus  attinet.  Symptomata  generalia 
sunt  ejusmodi,  ut  Lallemand  certe  non  temere  dixerit, 
quemvis  Spermatorrhoea  laborantem  alio  morbo  affectum 
videri.  Et  re  vera  nonnunquam  accidit,  ut  medicus  ex  S 

symptomatibus  potius  alium  morbum,  inprimis  hypochondriam, 
quam  spermatorrhoeam  dignoscat,  praecipue  apud  eos,  qui  | 
inscii  semen  simul  cum  urina  mixtum  amittunt.  Quantumvis  ^ 
symptomata  inter  se  differant,  tamen  morbi  haec  generalis  a j 
nobis  proposita  imago  majori  casuum  numero  respondet.  Plu- 
rimi, maxime  ii,  apud  quos  morbus  pollutionibus  incipit  et  ^ 
largius  effluvium  adest,  jam  primo  tempore  pallida  facie  sunt,  j 
subsidentes,  circulis  coeruleis  cinctos  oculos,  timidum  vultum 
habent  et  macrescunt.  Macies  quidem  mature,  praesertim  in  J 
extremitatibus  inferioribus  et  in  regione  coxarum  et  inferioris 
partis  columnae  vertebralis,  perspicua  est.  Ejusmodi  aegroti 
praemature  senescunt,  deperdunt  capillos  et  omnino  sanitatis 
speciem.  Sunt  vero,  qui  validi  et  robusti  appareant,  neque 
singulare  quoddam  habeant,  quod  conquerantur;  sed  si  eos 
per  longius  tempus  accuratius  observaveris,  genua  leviter 
curvata  esse  neque  facile  eos  diu  erectos  consistere  posse 
invenies,  nisi  corpus  modo  hoc  modo  illo  pede  fulciant,  aut 
aliquid  quaerant,  quo  dorsum  reclinent. 

Quod  ad  digestionis  apparatum  spectat,  fieri  potest,  ut 
[i  appetitus  diu  vigeat,  vel  ad  voracitatem  usque  augeatur;  sed 
j concoctio  ipsa  variis  molestiis  turbatur.  Post  coeuam  aegroti 
( faciem  subito  aestu  tentari  et  vires  hoc  tempore  insigniter 
prostratas  esse  sentiunt.  Concoctionis  enim  organis  aeque 
j ac  reliquis  maximopere  debilitatis , abdomen  eo  magis  quo 
avidius  et  citius  deglutiunt,  ex  illa  ventriculi  et  intestinorum 
atonia  inflatur,  qua  re  anxietatis  cujusdam  sensatio  exoritur. 
Ructus  et  flatus  uno  tenore  aegrotantes  vexant.  Alvus  sem- 
per  tardissima  est,  de  quo  symptomate  plurimi  aegroti  maxime 
conqueruntur. 

Renes  in  hoc  morbo  largius  sales  oxalicos  secernunt, 

' inprimis  calcem  oxalicam,  quam  Donne  constanter  in  urina 
j seminali  se  conspexisse  contendit.  Nonnunquam  in  urina 
I etiam  pus  invenitur,  quod  fieri  assolet,  ubi  abscessus  prosta- 
tae spermatorrhoeam  efficit.  Plerumque  detrusoris  vesicae 
vis  propellendi  debilitata  est,  unde  fit,  ut  urina  potius  stilli- 
I cidio  reddatur,  quam  forti  rivo  explodatur.  Neque  raro 
creber  mingendi  impulsus,  dolor  et  calor  in  parte  prostatica 
urethrae  observatur.  — Genitalium  functiones  inertes  sunt 
et  erectiones  imperfectae.  Maxima  ex  parte  coeundi  libido 
ac  erectiones  omnino  desinunt  et  si  hae  interdum  accedunt, 
tamen  aegroti  ad  coitum  non  apti  sunt,  quoniam  vel  minima 
corporum  cavernosorum  distentione  semen  destillat. 

Creberrima  aegrotorum  querela  respicit  lassitudinem  et 
si  per  longius  tempus  ambulare  aut  stare  coguntur,  intense 
fatigantur.  Lallem  and  conGrmat  nonnullis  exemplis,  aegro- 
tantes, quamvis  admodum  debiles,  tamen  inexplebili  desiderio 
motionis  cruciatos  esse,  ita  quidem,  ut,  propter  inquietem 
quandam  crurum,  nunquam  uno  eodemque  loco  consistere 
possent,  sed  continuo  pedibus  trepidarent.  Magis  magisque 

auctae  fatigationis  sensus  somnum  provocat,  sed  etiamsi  hic 
longus  et  continuus  est,  tamen  vires  parum  aut  nihil  recre- 
antur; plurimi  horis  matutinis  magis  defessos  se  sentiunt, 
quam  accedente  vespere. 

Doloribus  aegroti  raro  vexantur,  nisi  formicarum  aut  fri- 
goris, ex  collo  per  columnae  vertebralis  longitudinem  descen- 
dentium, sensationem  huc  referre  velis.  Sunt,  qui  inter  alvi 
excretionera  totius  corporis  horrore  perstringantur  alvoque  haud 
facile  deposita  ingentis  debilitatis  sensu  corripiantur.  Per 
longius  aut  brevius  tempus  dolor  quoque  constringens  praesto 
est,  qui  ex  medulla  spinali  ipsa  provenire  videtur  et  prae- 
cipue  ad  decimam  pectoris  vertebram  usque  ad  secundam  « 
vel  tertiam  lumborum  porrigitur.  Nonnunquam  ei  alius  quasi  : 
premens  et  constringens  dolor  praecordiorum  consentit,  qui 
caeteroquin  saepissime  cum  inflatione  relaxati  intestini  crassi  f 
cohaerere  videtur.  Neque  miraberis  vim  sensuum  debilita-  j 
tam.  Susurru  et  aurium  tinnitu  aegroti  turbantur,  quocum  i 
symptomate  interdum  vertigo  et  subita  animi  defectio  con-  [ 
juncta  esse  solet.  Inprimis  oculorum  debilitas  propria  est.  I 
Crebro  enim  accidit,  ut  aegroti  culices,  aut  omnia  nigra  | 
spectare  sibi  videantur,  unde  postremo  amblyopia  perfecta  j 
oritur.  Praeterea  cordis  palpitationes,  oppressio  pectoris  an- 
gorque e regione  cordis  provenientes,  deliquia  animi  accedunt. 

Si  denique  aegroti  plane  defecti  sunt,  molestissimis,  rheuma- 
tismo simillimis,  interdum  ossium  doloribus  sese  cruciari  pro- 
fitentur. 

Interea  plerique  magis  magisque  animo  hebescunt.  Tri- 
stibus anxiisque  cogitationibus  mens  obruitur;  aegroti  de  vita 
sollicitantur,  ac  nihilominus  propensi  sunt  ad  mortem  sibi 
consciscendam.  Morosi  neque  contenti  semet  ipsis  hominum 
societates  contemnunt  et  quaecunque  animum  oblectare  solent. 


Facile  irritantur  iraque  incenduntur,  neque  aliam  rem  curant 
ac  morbum  suum;  quam  ob  rem  avide  legunt,  quaecunque 
huc  pertinent.  Nec  minus  memoria  imminuitur,  cogitationum 
nexus  interrumpitur  sensimque  ingenium  ita  hebescit,  ut  verus 
animi  stupor  sequatur. 

Complicationes,  Fere  nunquam  Spermatorrhoea  oritur, 
nisi  alii  quoque  morbi  accedant,  inter  quos  primum  nume- 
rantur: blennorrhoea  et  strictura  urethrae,  morbi  testiculorum, 
prostatae,  vesicae  urinariae,  intestini  recti,  porro  hypochon- 
driasis,  irritatio  spinalis  etc.  Multi  eorum  inferunt  sperma- 
torrhoeam,  aut  saltem  eam  nutrientes  diagnosin  saepe  dif- 
ficilem reddunt. 


DECURSUS  ET  EXITUS. 

Spermatorrhoea,  nisi  complicationes  accedant,  quibus  vita 
in  periculum  vocatur,  multos  per  annos  protrahi  potest. 
Curatio  diaetetica  et  therapeutica,  nec  minus  aegroti  natura 
ac  indoles  maximi  momenti  sunt.  Inter  alia  in  clinico  me- 
dico 111.  R omberg  occasio  mihi  oblata  erat,  validum  homi- 
nem quinquaginta  trium  annorum  observandi,  qui  jam  per 
duodecim  annos  quotidie  inter  defaecationes  semen  se  perdi- 
disse contenderet  demurnque  inde  ex  dimidio  anno  variis  sym- 
ptomatibus, maxime  hypochondriacis,  laboraret.  In  universum 
morbus  apud  juvenes,  inprimis  si  per  excessum  in  Venere 
in  eum  irruerint,  multo  citius  funestum  exitum  sortitur,  quam 
apud  viros  aetate  provectiores  et  apud  quos  aliae  exstant 

Si  hoc  malum  non  diutius  negligitur,  sed  tempestivum 
adhibetur  auxilium,  sanitas  semper,  sed  fere  nunquam  natura 
raedicatrice,  restitui  potest.  Tamen  restitutio  in  integrum 
maxime  gradatim  perficitur  et  magna  morbi  proclivitas  rever- 
tendi remanet,  quod  saepe  antecedente  mingendi  cupiditate 
crebriore  nuntiatur.  Lallem  and  quidem  plerosque  aegro- 
torum statim  post  aliquot  dies,  postquam  spermatorrhoea 
cauterisatione  remota  esset,  plenam  valetudinem  assecutos 
esse  narrat.  Quae  res  in  maximam  dubitationem  vocanda  I 

i 

est,  quum  nobis  haud  liqueat,  quomodo  fieri  potuerit,  ut 
aegroti,  quos  maximopere  defessos  et  debilitatos  describit,  | 

paucis  diebus  post  rursus  tantum  vigorem  recuperaverint,  j 

quantum  ipse  asserit.  i 

Nec  minus  cavendum  est,  ne  spermatorrhoeam  finitam  j 

putes,  si  semen  veluti  prius  cum  alvi  secessu  non  apparet,  * 

nec  amplius  post  urinam  missam  destillat.  Semen  enim  eo  ' 

crebrius  in  urina  ipsa  inveniri  solet,  nec  temere  Remak  | 

tradit,  hanc  morbi  commutationem  semper  suspicandam  esse,  , 

si  spermatorrhoea  remissa  nocturnae  pollutiones  non  exorian-  j 

tur,  aut  coitus  non  exerceatur.  Itaque  tum  demum  certo  ; 

convalescentiam  apparuisse  conjicere  licet,  si  cum  remissione 
diurnarum  nocturnae  pollutiones  cum  vivido  voluptatis  sensu 
usitatisque  erectionibus  fiunt.  Quo  facto  etiam  symptomata 
ccnsensualia  remittuntur;  concoctio  melior  evadit  viresque 
denuo  accrescunt. 

Haud  raro  autem  in  integrum  restitutio  imperfecta  sequi- 
tur, quippe,  etiamsi  profluvio  seminis  plane  remoto,  tamen 
residua  hujus  morbi  maneant.  Observamus  enim  nonnun- 
quam,  eos,  qui  Spermatorrhoea  laborarunt,  per  totius  vitae 
spatium  impotentes  manere,  aut  omnino  ad  generandum  non 
aptos.  Praeterea  de  oculis  debilibus  infimaque  memoria  con- 

queruntur,  symptomatibus  bypocbondriacis  laborant  atque  ma- 
xime sensibiles  sunt,  haud  aliter  ac  mulieres  hystericae. 

Inter  morbos,  qui,  nisi  auxilium  fertur,  Spermatorrboeae 
supervenire  et  mortem  inducere  possunt,  praecipue  nume- 
rantur : 

1.  Phthisis  pulmonum  tuberculosa.  Hoc  morbo  sae- 
pissime exitus  letbalis  juvenibus  paratur,  qui  jam  per  naturam 
debiles  pulmones  habent  et  inprimis  onaniae  vitio  in  Sperma- 
torrhoeam  inciderunt.  Aut 

2.  Aegroti  sub  signis  marasmi  diem  extremum  obeunt, 
ita  ut  viribus  magis  magisque  deficientibus  febris  exoriatur, 
quam  dicunt  nervosam  lentam. 

3.  Tabes  dorsalis,  quam  saepe  inter  exitus  Sperma- 
torrhoeae  in  libris  enumeratam  invenies  (Cf.  Fuchs,  Nau- 
mann  etc.),  certe  nunquam  solo  seminis  profluvio  efficitur, 
sed  semper  tantum  ea  ratione  producitur,  ut  simul  vehemen- 
tes in  Venere  excessus  sive  per  onaniam  sive  per  coitum 
antecesserint.  Sic  una  eademque  causa  duo  procreantur 
morbi.  Interdum  omnino  spermatorrboea  mature  exorta  pro- 
hibet, quominus  morbus  ad  exquisitae  tabis  gradum  progre- 
diatur, nam  per  crebras  seminis  profusiones  libido  imminuitur 
atque  medullam  spinalem  irritans  causa  aufertur.  E contra- 
rio fieri  potest,  ut  apud  immoderatos,  qui  libidinem  exiguam 
rebus  spirituosis  aliisque  excitant,  ipsa  seminis  inopia  per 
sperraatorrhoeam  effecta,  certe  majorem  medullae  spinalis 
irritationem  inter  coitum  adducat.  Non  enim  seminis  pro- 
fluvia tabem  dorsalem  procreant,  sed  ea  medullae  spinalis 
irritatio  saepe  iterata  et  vehemens,  quae  per  onaniam  vel 
coitum  efficitur.  Haec  vero  concitatio  omnino  abest  a sper- 
matorrhoea,  et  quum  seminis  effusio  sine  omni  nervorum 
stimulo  praeter  voluntatem  evenit,  summum  inopia  substantiae 

animalis  corpori  subductae  alicujus  momenti  est,  forsitan 
etiam  illa  vis,  quam  semen  in  genitalibus  existens  in  certas 
quasdam  nervorum  systematis  functiones  exserere  possit. 

Reputantibus  enim  nobis,  apud  spadones  omnino  virilem 
corporis  ingeniique  vigorem  desinere  et  spermatorrboea  labo- 
rantes, morbo  remisso,  paucis  diebus  post  validiores  sese 
sentire,  facile  suspicari  licet,  vim  ex  semine  proficiscentem 
et  systema  nervorum  incitantem  in  spermatorrboea  pluris 
aestimandam  esse,  quam  seminis  elementorum  nutrientium 
multitudinem.  Sed  re  vera  profiteri ‘oportet,  subitam  nec 
opinatam  virium  restitutionem  post  spermatorrhoeae  remissio- 
nem maxime  apud  hypochondriacos  viros  observari,  in  quibus 
etiam,  quomodo  animus  afficiatur,  respicere  debemus.  Incom- 
moda autem,  si  ad  illam  jacturam  substantiae  animalis  spe- 
ctemus, qua,  ut  aegroti  constitutio  corrumpatur,  fieri  facile 
potest,  haud  alia  sunt  quam  reliqua  omnia,  quae  quavis  ex- 
cretione  organi  secretorii  immodica  provocantur.  Physiologia 
enim  jam  dudum  veterem  illam  atque  obsoletam  et  vulgo 
acceptam  doctrinam  proferre  non  amplius  audet,  ex  qua  na- 
turae ad  semen  secernendum  majore  virium  intentione  et 
quasi  corporis  succo  meliore,  quam  ad  aliam  secretionem 
faciendam,  opus  sit.  Itaque  etiam  quod  Naumann  hac  de 
re  disserit,  tabem  dorsalem  praecipue  demonstrare,  quam 
arcte  semen,  si  ejus  originem  ac  reliquas  qualitates  respi- 
cias,  cum  nervorum  substantia  cohaereat,  omnino  repudian- 
dum est. 

Sed  ne  longius  a proposito  aberremus,  spermatorrboea, 
etiamsi  per  se  nunquam  tabem  dorsalem  efficere  queat,  tamen 
consensualem  medullae  spinalis  affectionem  afferre  potest ; nec 
temere  Remak  adnotat,  magis  probandum  esse,  si  in  mul- 
tis ejusmodi  morbis,  quibus  irritatio  spinalis  subesse  putare- 

tur,  simul  speroiatorrhoeam  adesse  statuamus.  Praeterea 
accidit,  ut  in  tabe  dorsali  perfecta  nullam  adhuc  sperma- 
torrhoeam  observaverint  saepeque  potentiam  genitalem  non- 
dum exstinctam  invenerint.  Neque  tabem  dorsalem  nimia 
seminis  profusione  sola  exoriri  posse,  sed  semper  concitatio- 
I nem  medullae  spinalis  aggredi  posse,  quae  in  morbo  a nobis 
[ tractato  omnino  absit,  eo  etiam  demonstratur,  quod  apud 
! fistulas  seminales,  ex  quibus  semen  semper  effluere  deberet, 
prorsus  non  apparerent  tabis  dorsalis  vestigia.  Quibus  dictis 
supra  a nobis  editam  sententiam  satis  demonstratam  esse 
speramus,  ex  solo  seminis  effluvio  nunquam  tabem  dorsalem 
profluere  posse. 


NECROS  COPIA. 

Vesiculae  seminales  atque  ductus  ejaculatorii  neque  tam 
saepe  neque  tam  accurate,  spermatorrhoeae  ratione  habita, 
indagati  sunt,  quam  optandum  est.  Itaque  tantum  exiguam 

materiem  anatomia  pathologica  praebet.  Cujus  rei  causa 
maxime  in  eo  esse  videtur,  quod  organorum  seminalium 
affectiones  non  statim  vitam  in  periculum  ducunt  et,  si  aegro- 
tus morti  succumbat,  id  tantum  efficitur  altero  graviori  morbo, 
ad  quem  medicus  totum  animum  inter  sectionem  attendere 
solet.  Hujus  autem  negligentiae  alia  causa  est  situs  partium 
seminalium,  nam  ad  eas  exacte  et  recte  investigandas  tam 
ampla  operatione  opus  est,  quam  Lallemand  in  opere  suo 
indicat.  Ibidem  praeclarus  ille  vir  sectionum  magnam  seriem 
enumerat,  sed  in  earum  majore  parte  tantum  describit  vesti- 
gia inflammationis,  ut  quidem  Galli  solent,  dum  alii  scruta- 

tores  testiculos  laxos  et  atrophicos,  vesiculas  vietas,  aquoso 
liquore  impletas  invenerunt.  Secundum  causas  atque  stadia 
morbi  res  variat.  Denique  ceu  mortis  causa  signa  tabis 'dor- 
salis, aut  pneumopbthiseos  reperiuntur. 

Quod  organa  attinet,  de  quibus  in  spermatorrhoea  prae 
ceteris  disseratur,  oportet : 

1.  Testes  modo  hypertrophicos  modo  atrophicos  modo 
induratos  reperimus;  Lallem  and  adeo  calculos  et  saepis- 
sime loculos  invenit,  pus  continentes. 

2.  Vasa  deferentia,  aut  dilatata  aut  coarctata,  saepe 
dura  et  nodosa  sunt  tactu  singulaque  eorum  loca  nonnun- 
quam  cartilaginea,  interdum  in  os  transformata  apparent. 
Tunica  mucosa  est  tumida  aut  condensata. 

3.  Eadem  ratione  vesiculae  seminales  modo  ampliores 
modo  angustiores  atque  corrugatae  conspiciuntur.  Quod  textu- 
ram attinet,  saepissime  inflammationem  aut  catarrhum  chro- 
nicum antecessisse  animadvertimus.  Itaque  inprimis  earum 
tunicae  mucosae  corrugatio  neque  raro  ulceratio,  aut  parie- 
tum condensatio  invenitur.  In  parietibus  callosis  etiam  ossi- 
ficationes observatae  sunt.  Praeter  multifarium  et  anomalum 
semen  vesiculae  etiam  majorem  vel  minorem  muci  non  colo- 
rati, albescentis,  flavi,  aut  puriformis  copiam,  neque  minus 
pus  ipsum  continent.  Nonnunquam  in  vesiculis  concretiones 
inventae  sunt. 

4.  Ductus  ejaculatorii.  Lallemand  eorum  lumina 
saepe  ita  dilatata  reperit,  ut  sine  ullo  incommodo  pennam 
anserinam  inducere  posset.  In  tunica  mucosa  saepe  per- 
spicuum est,  praesentem  ejus  statum  e priore  inflamma- 
tione aut  catarrho  chronico  profluxisse.  Eorum  orificia,  saepe 
fissuram  in  oblongum  detortam  formantia,  erosiones  neque 
minus  ulcerationes  offerunt. 

5.  Glandulae  prostatae  morbi  propter  anatomicam  par- 
tium inter  se  conjunctionem  maximi  momenti  quod  ad  ductus 
ejaculatorios  sunt,  quum  hi  semper  plus  minus  illis  simul 
afficiantur.  Quod  fieri  solet  per  inflammationem,  invenire 
haec  licet:  hypertrophiam  ac  indurationem,  loculos  pure 
repletos  et  ulcerationes,  porro  degenerationes  scirrhosas 
et  concretiones.  Saepissime  ductus  ejaculatorii  prostatae 
ulceratione  perforati  sunt. 

6.  In  urethra  maxime  vestigia  inflammationis,  cafarrhi 
chronici  eorumque  exitus  observantur,  inprimis  stricturae 
partis  prostaticae.  Veru  montanum  aut  apparet  inflammatum, 
aut  atrophicum.  Tunica  mucosa  partis  prostaticae  est  spon- 
giosa et  relaxata,  aut  sanguine  multo  repleta,  quin  etiam 
excoriata. 

7.  In  vesica  urinaria  signa  cystitidis  chronicae  ejusque 
exitus,  neque  minus  lithiasis  saepissime  inveniuntur. 

8.  Intestini  recti  tunica  mucosa  est  relaxata,  hyperae- 
mica.  Stricturae,  varices  aliique  tumores,  porro  faeces  obdu- 
ratae in  recto  intestino  Spermatorrhoea  laborantium  nonnun- 
quam  observantur. 


NATURA  ET  CAUSAE  MORBI. 

Spermatorrhoea  quovis  tempore,  dummodo  semen  in  testi- 
bus secernatur,  exoriri  potest;  itaque  tam  crebro  apud  viros 
inter  tricesimum  et  quinquagesimum  vitae  annum  quam  apud 
juvenes  invenitur.  Cujus  rei  Lallemand  exemplum  profert, 
se  vidisse  quendam  hominem,  narrans,  hoc  morbo  laborantem, 
qui  jam  septuagesimum  tertium  annum  excessisset,  Phi- 

lipps  refert  (cf.  Medie,  gaz.),  inter  centum  et  novem  aegro- 
tos a se  observatos,  octoginta  quattuor  fuisse,  qui  nondum 
vicesimum  secundum  annum  assecuti  fuerint. 

Inter  ea  momenta,  quae  proclivitatem  quandam  sistunt, 
non  infimum  locum  tenet  habitus  hereditate  acceptus,  id  quod 
Lallem  and  compluribus  exemplis  probat.  Inter  alios  enim 
hic  septem  homines  unius  ejusdemque  familiae  spermatorrhoea 
laborantes  vidit.  Nec  minus  saepe  idem,  aegrotos  jam  tem- 
pore infantiae  incontinentia  urinae  affectos  fuisse,  observavit. 
Haud  aliter  Curling  dicit,  apud  nonnullos  opportunitatem 
quandam  ad  hunc  morbum  exstare,  quam  aetate  juvenili  jam 
ut  debilis  potentiae  genitalis  et  vesicae  urinariae  irritabilita- 
tis nimiae  causam  agnoscere  possis. 

Sed  priusquam  causas  disponentes  accuratius  circumspi- 
ciamus,  de  natura  ac  ratione,  qua  spermatorrhoea  eveniat, 
nonnulla  praemittere  non  ineptum  nobis  videtur.  Pristinis 
enim  temporibus  spermatorrhoea  e naturam  unice  in  aucta  qua- 
dam sensibilitate  et  inde  exorta  debilitate  ac  atonia  genitalium 
collocabant,  donec  Lallemand  denique  multis  exemplis  pro- 
latis, spermotorrhoeam  etiam  vitiis  organicis  aliisque  morbosis 
commutationibus  exoriri  posse,  demonstraret.  Quam  ob  rem 
seminis  profluvium  non  idiopathicus  morbus  est,  sed  potius 
aliorum  morborum  maxime  inter  se  discrepantium  symptoma, 
vel  exitus.  Quum  res  ita  sese  habeat,  intellectu  non  diffi- 
cile est,  aut  in  irritatione  inflammatoria  organorum  semina- 
lium, praecipue  urethrae  circa  colliculum  seminalem,  aut  in 
eorum  relaxatione,  aut  in  mechanicis  vel  organicis  aliena- 
tionibus, quas  quidem  alio  loco  exactius  tractabimus,  sperma- 
torrhoeae  causam  positam  esse. 

Si  igitur  vel  hoc  vel  illud  exstat,  musculorum  orbicula- 
rium finitimorum  motus  aut  magna  concitatio  totius  corporis 

jam  sufficit,  ut  semen  emittatur.  Quum  vero  seminis  pro- 
fluvia facilius  efficiantur  obstipata  alvo  quam  soluta,  Lalle- 
mand  contendit,  spermatorrhoeam  compressione  vesicularum 
exoriri,  quare  necessario  fluidum  seminale,  quod  apud  multos 
aegrotos  post  vel  inter  mingendum  ferri  solet,  a detorsione 
vesicularum  deducamus  oportet.  Quamvis  haec  externa  me- 
chanica momenta  certe  aliquid  valeant,  tamen  in  explicanda 
hac  re  ante  omnia  ratio  legis  motuum  associatorum  habenda 
est,  quae,  ut  ad  finem  perducatur,  functionibus  nervorum 
ductus  ejaculatorios  dirigentium  certe  debilitatis  maxime  ad- 
juvatur. Cogitari  autem  praeterea  potest,  nimia  partis  pro- 
staticae urethrae  sensibilitate  praeterfluentis  urinae  irritamen- 
tum saepissime  sufficere,  ut  ductus  ejaculatorii  ad  contractiones 
et  seminis  effusiones  adigantur. 

Ad  singula  nunc  momenta  transeuntes,  quibus  irritatio, 
vel  relaxatio,  vel  alienatio  organica  organorum  seminalium 
effici  profluviumque  seminis  provocari  possit,  protinus  initio 
a nobis  statuendum  est,  nunquam  unicum  momentum  ad 
spermatorrhoeam  procreandam  sufficere,  sed  semper  complu- 
rium causarum  consociata  vi  opus  esse,  sive  deinceps,  sive 
eodem  tempore  appareant.  Quam  ob  rem  fere  nunquam  di- 
rimere licet,  quaenam  causarum  ad  spermatorrhoeam  gignen- 
dam maxime  valuerit.  Causas,  quae  exstant  et  plerumque 
tantum  necroscopia  cognosci  ac  dijudicari  possunt,  nunc  si- 
gillatim  proponamus: 

1.  Onania.  Inter  omnes  causas  nulla  exstat,  de  qua 
fusius  et  accuratius  verba  fecerint,  nec  ulla  magis  pervulgata 
et  melius  cognita  est,  quam  onania.  Semper  inde  sequitur 
aucta  seminis  secretio,  vehementes  atque  fatigantes  erectiones, 
denique  partis  prostaticae  urethrae  irritatio  aut  relaxatio,  qui- 
bus exitus  in  spermatorrhoeam  magnopere  adjuvatur.  Man- 

stuprationibus  jam  diu  intermissis,  illa  genitalium  irritatio 
perdurare  et  in  dies  magis  magisque  seminis  secretio  mul- 
tiplicari potest,  ita  ut  vesiculae  seminales  semper  semine 
abundent. 

2.  Veneris  abusus.  Coitus  brevi  temporis  intervallo 
frequentius,  quam  natura  exposcit,  tentatus,  non  solum  ner- 
vorum totum  systema  frangit,  sed  etiam  genitaliun  vigorem 
maxime  imminuit  morbosamque  sensibilitatem  efficit.  Fre- 
quenliore  seminalium  receptaculorum  depletione,  genitalium 
inter  coitum  intentione,  continua  sanguinis  congestione,  irri- 
tatio tandem  inflammatoria  gignatur  necesse  est,  quae  quidem 
initio  vehementes  vividasque  erectiones  provocat,  unde  po- 
tentiam genitalem  vigere  conjicere  possis , quae  omnino  non 
adest. 

3.  Morbi  urethrae.  Inter  eos  maxime  urethritis  ejus- 
que  exitus,  veluti  blennorrhoea , strictura,  ulcera,  ad  sper- 
matorrboeam  corpus  propensum  reddunt,  Blennorrhoea  ure- 
thrae, quamvis  maximi  momenti  sit,  tamen  sola  seminis  pro- 
fluvium efficere  non  bene  valet;  sed  prius  quam  apparet,  aut 
postea  etiam,  saepissime  multae  gravissimaeque  res  conferun- 
tur, quibus  jam  solis  spermatorrhoea  induci  possit.  Urethrae 
igitur  status  de  ceteris  omnibus  organis,  quae  ex  illa  exeunt, 
vel  ei  vicina  sunt,  multum  valet.  Itaque  inflammatio  chro-  , 

I 

nica,  quae  gonorrhoeam  sanatam  saepe  excipit,  per  continuam  [ 
membranam  mucosam  propagari  potest,  ita  ut  non  solum  1 
ductus  ejaculatorii,  sed  etiam  vesiculae  seminales  in  statum  :■ 
irritationis  incidant.  ' 

Sin  vero  stricturae  vel  ulcera  circa  colliculum  seminalem  ; » 
exorta  sint,  eo  facilius  spermatorrhoea  inde  proficiscatur  ; 
necesse  est.  Ductuum  enim  ejaculatoriorum  orificia  tum  am- 
plificantur aut  distorquentur,  aut  interdum  eroduntur,  ita  ut  ' 


•!  semeu  causa  vel  minima , v.  c.  musculis  orbicularibus  com- 
a I motis,  profluere  debeat. 

■ 4.  Morbi  glandulae  prostatae.  Propter  situm  necessario 

omnibus  prostatae  morbis  ductus  ejaculatorii  implicantur, 

Iquam  ob  rem  modo  in  irritationis  modo  relaxationis  statu 
versantur.  Si  prostatae  substantia  ulceratione  destructa  est, 
» ductus  ejac.  denudantur,  ex  orificiis  eorum  praeterea  distortis 
pus  et  semen  effluit,  irritatio  denique  inflammatoria  usque  ad 
vesiculas  propagatur. 

5.  Morbi  ductuum  ej acida tor iorum.  Hi  plerumque  tan- 
tum morbosis  confinium  organorum  affectionibus  per  consen- 
sum tentantur.  Interdum  tamen  idiopathice  eos  aegrotantes 
invenimus.  Passim  enim  in  cartilaginem  mutati  aut  ossificati, 
vim  sese  contrahendi  deperdunt  et  nihil  obstat,  quominus 
|j  semen,  nullo  stimulo  praegresso,  ad  urethram  descendat, 
quum  ductuum  orificia  non  amplius  conclusa  sint,  neque  semen 
j ut  redeat  in  vesiculas,  cogere  possint, 
l!  6.  Vesiculae  seminales.  Hae  quoque  praecipue  fini- 
I timorum  organorum  morbo  simul  afficiuntur  et  aut  in  irrita- 
I tionis  aut  relaxationis  statu  versantur.  Sensibilitas  saepe 
tanta  est,  ut  ne  minimum  quidem  stimulum  tolerare  vel  mi- 
nimam seminis  quantitatem  in  se  recipere  possint,  sed  statim 
ad  contractiones  incitentur.  Nec  minus  saepe  tumoribus  yel 
pelvis  vel  cavi  abdominis  ita  comprimuntur,  ut  semen  omnino 
recipere  nequeant.  Sed  sponte  etiam  vesiculae  in  morbos 
incidere  possunt.  Variis  texturae  alienationibus  lumen  earum 
aut  coarctatur  aut  prorsus  concluditur,  v.  c.  parietum  con- 
densatione et  ossificatione,  concretionibus,  pure,  quod  ulcera- 
tione provocatum  implet  totum  cavum.  Hac  rerum  conditione 
seminis  receptacula  esse  desinunt  vesiculae.  Liquor  genita- 
lis, perdurante  secretione,  prope  orificia  accumulatur  eaque 


postremo  pondere  suo  opprimit , nisi  jam  exstent  aliae  res, 
quibus  orificiorum  vis  probibitiva  sublata  est. 

7.  Morhi  testium,  inter  quos  praecipue  orchitis  com- 
memoranda est. 

8.  Morbi  vesicae  urinariae ; inprimis  cystitis  chronica, 
blennorrhoea,  concretiones  in  vesica  ortae,  secundariam  irrita- 
tionem organorum  seminalium  provocare  eaque  seminis  pro- 
fluvia efficere  possunt. 

9.  Morhi  intestini  Tecti  aut  mechanice  aut  dynamice 
ad  spermatorrhoeas  gignendas  multum  valent.  Collecta  ob- 
durataque  stercora,  varices  majores,  tumores  scirrhosi  aliique 
mechanicam  vim,  et  quidem  vesicularum  compressione,  ex- 
serunt. Dynamice  autem  vesiculas  seminales  afficiunt  omnes 
haemorrboidales  stimuli,  ascarides  vermiculares,  recti  irrita- 
tiones per  acria  drastica  etc. 

10.  Praeter  causas  a nobis  commemoratas  multae  affe- 
ctiones in  vicinia  partium  genitalium  exstant,  quae,  organo- 
rum seminalium  irritationem  provocantes  aut  saltem  alentes, 
aliis  quoque  rebus  faventibus  simul  ad  spermatorrhoeam  per- 
ficiendam conferre  possunt.  Huc  maxime  numeranda  sunt 
balannitis,  praeputium  longius  protensum,  sub  quo  multum 
smegmatis  secernitur,  phimosis  naturalis,  subita  denique  sup- 
pressio exanthematis,  praecipue  herpetis,  cujus  rei  Lalle- 
mand  multa  exempla  affert.  Materia  enim  exanthematica,  ad 
urethram  translata,  ibidem  inflammationem  provocat.  Prae- 
terea spermatorrboea  saepius  cum  diabete  mellito  observata 
esse  dicitur. 

Wichmann  narrat,  virum  triginta  annorum,  cujus  bra- 
chio emplastrum  Cantharidum  imposuisset,  non  multo  post 
semen  invita  mente  amisisse,  imo  semper  hoc  edidisse,  quo- 
ties Cantharides  olfaceret,  aut  de  iis  sermo  ageretur. 

Philipps  (med.  gaz.)  refert,  inter  centum  et  novem 
aegrotos,  observandos  sibi  traditos,  nonaginta  septem  fuisse, 
quorum  spermatorrhoea  ex  manstupralione  profluxerit ; quattuor 
ex  irritatione  phimosi  naturali  effecta,  duos  ex  coitu  immo- 
derato, duos  denique  ex  urethrae  stricturis  in  seminis  pro- 
fluvium incidisse. 


DIAGNOSIS. 

Aegrotorum  querelae,  quas  in  universum  edunt,  nec  mi- 
nus eorum  habitus  atque  adspectus  interdum  spermatorrhoeae 
suspicionem  commovere  solent,  tamen  certam  morbi  diagnosin 
reddere  nequeunt.  Nulla  est  alia  spermatorrhoeae  digno- 
scendae via  certa  quam  exactissima  liquoris  genitalis  aut 
urinae  excretae  disquisitio,  in  quibus  fluidis,  si  morbus  ad- 
est, microscopti  ope  animalcula  spermatica  invenies.  Oculis 
microscopio  armatis  seminis  quoque  profluvia  prae  ceteris  se- 
cretionibus ex  urethra  proficiscentibus  dignoscuntur.  Ex 
semine  urinae  admixto  nubeculae  et  sedimenta  oriuntur,  quae 
solo  adspectu  vix  a muco  discernere  possis.  Sed  si  ejus- 
modi urinam  per  viginti  quattuor  horas  in  angusto  vitramine 
reponis,  spermatozoa  in  fundo  resident  et  microscopii  ope  in 
sedimentis  ex  figura  propria  et  insigni  facillime  cognoscuntur. 
Nec  tamen  hoc  tam  facile  est,  ut  quidem  videtur,  magnaque 
exercitatione  et  patientia  opus  est,  ut  spermatozoa  plerumque 
jam  mortua  reperias.  Negligendum  porro  non  est,  urinam 
mox  post  coitum  aut  pollutiones  nocturnas  profusam,  exiguas 
seminis  quantitates  continere  posse,  etiamsi  ob  eam  rem  nulla 
exstet  spermatorrhoea. 

Urinae  disquisitio  interdum  eo  difficillima  redditur,  quod 
eodem  temporis  spatio  alii  morbi,  ut  catarrhus  vesicae,  ab- 
scessus prostatae  aut  renum,  fluxus  prostaticus,  accedunt, 
quibus  urinae  sedimentum  pituitosum  et  purulentum  admisce- 
tur. Res  etiam  difficilior  atque  implicitior  fit,  si,  quod 

accidit  Remak,  aegroti  prius  blennorrboea  urethrae  labora- 
verant. In  bis  urinae  sedimentis  praeter  cellulosa  quaedam 
elementa  variae  magnitudinis  nihil  aliud  initio  animadvertere 
potuit,  quam  coagulatae  fibrinae  propriam  structuram.  Pri- 
mum his  albulis  acervulis  gelatinosae  consistentiae  statim 
post  mictum  saepius  observatis,  contigit  ei,  ut  spermatozoa 
reperiret,  quae  per  coagulum  prostrata  admixto  demum  acido 
acetico  conspicua  essent. 

Vix  dici  potest,  quam  caute  urina  sit  examinanda.  Nec 
solum  urina  matutino  tempore  aut  inter  alvi  excretionem,  sed 
etiam  meridie  edita,  per  complures  dies  observanda  est‘,  nam 
seminis  profusio  quovis  diei  tempore  fieri  potest,  aeque  ac 
salia  urica  saepe  tantum  in  urina  meridie  mi^sa  inveniuntur. 

Neque  silentio  praetermittendum  est,  quod  Schoenlein 
et  Donne  afferunt,  spermatorrhoeam,  si  in  urina  crystalli 
oxalicae  reperiantur,  etiamsi  nesciant  aegroti,  semper  statuen- 
dam esse.  E contrario  autem  saepe  in  spermatorrboea  de- 
ficit acidum  oxalicum ; quae  res  autem  haud  magni  momenti 
esse  videtur,  quum  nonnulla  vegetabilia  comesta  salia  oxalica 
contineant,  quae  per  renes  iterum  secreta  simul  cum  urina 
redduntur. 

PROGNOSIS. 

Spermatorrhoeae  prognosin  non  tam  infaustam  exhibent, 
quam  scriptores  plurimi,  imo  etiam  Lallemand  in  libro 
multas  ob  caussas  excellentissimo,  contendunt.  Auxilium  si 
non  nimis  sero  allertur,  nec  novus  veneris  abusus  accedit, 
rationali  et  assidua  curatione  plerumque  restitutio  in  integrum 
efficitur,  quam  tantum  partium  genitalium  magnae  commuta- 
tiones organicae  inhibere  possunt;  quin  etiam  Fuchsio  teste 
tabes  modo  incipiens  non  insanabilis  est.  Sed  tuberculis  in 
pulmonibus  depositis,  nulla  amplius  salus  affulget.  Summi 
praeterea  momenti  sunt  in  hac  re  morbi  cum  spermatorrhoea 
conjuncti , fere  nunquam  deficientes,  nec  minus  aegroti  con- 
stitutio ac  vivendi  ratio,  quum  sint,  qui  per  annorum  seriem 
nullo  incommodo  per  seminis  profusionem  afficiantur. 

In  specie  prognosis  pendet  a quantitate  profusi  seminis, 
ab  efficientibus  morbum  caussis,  inter  quas  praegressa  man- 
stupratio  et  immodica  coitus  exercitatio  gravissimae  sunt, 
nec  minus  ab  ipsarum  causarum  curatione,  a defectu  virium 
et  voluminis  corporis  deminutione , molestiis  pectoralibus  et 
symptomatum  praesentia,  quibus  incipiens  morbus  medullae 
spinalis  indicatur. 

Boni  autem  ominis  sunt:  vires  rursus  auctae,  libido  de- 
nuo  excitata,  ante  omnia  revertentes  pollutiones  nocturnae, 
quae  sub  somniis  libidinosis  et  erectionibus  usitatis  apparent. 

Quod  denique  illud  genus  attinet  spermatorrhoeae,  in  quo 
nocturnae  tantum  vehementer  pollutiones  eveniunt,  periculum 
non  ex  numero  pendet,  quum  e contrario  huic  morbo  pro- 
prium sit,  ut  pollutiones  in  intervallis  semper  auctis  fiant  et 
interea  diurnae  invicem  iis  succedant.  Res  igitur  ita  se 


32 


habet,  ut  periculum  inversa  ratione  pendeat  ab  erectionis 
sensusque  vigore. 


CURATIO. 

Ex  ipsa  causarum  cognitione  hoc  etiam  in  morbo  cura- 
tionis petenda  sunt  praecepta.  Itaque  primum  illud  malum, 
quod  semper  certum  locum  tenens  spermatorrhoeam  alit,  cu- 
randum est,  nam  in  casibus  inveteratis  non  prius  vires  et 
valetudinem  reficere  licet,  quam  morbo  partis  prostaticae 
remoto.  Quod  ut  fieri  possit,  ante  omnia  opus  est  apto 
judicio  de  statu  urethrae  vitali,  num  in  irritatione  aut  in 
atonia  versetur.  Pristinis  temporibus  putabant,  spermalor- 
rhoeam  in  nulla  alia  re  positam  esse,  quam  in  relaxatione 
ductuum  ejaculatoriorum.  Qua  opinione  multae  calamitates 
exortae  sunt,  quia  remedia  roborantia  tam  localia  quam  uni- 
versalia tum  etiam  statim  adhibebantur,  cum  manifeste  status 
chronicus  irritabilis  praevaleret,  qui  multo  crebrius  invenitur, 
quam  contrarius.  Curatio  autem  hoc  in  casu  talis  esse  de- 
bet, ut  apparatu  antiphlogistico  irritatio  nimis  aucta  exstin- 
guatur. Itaque  utiles  sunt  hirudines  ad  perinaeum  applicatae, 
infrictiones  unguenti  hydrarg.  cinerei,  balnea  tepida,  mitesque 
injectiones  mucilaginosae  in  urethram.  Interne  porrigantur 
emulsiones,  aut,  quod  aptissimum  est,  infusum  e semine  Lini 
et  Cannabis  paratum.  Praeterea  victus  vegetabilis  aegroto 
praecipiendus  est,  maxime  autem  diaeta  lactea  laudatur.  Nec 
minus  curandum  est,  ut  aegroti  solutam  alvum  habeant,  id 
quod  clysmatibus  emollientibus  vel  oleo  ricini  efficitur.  Si 
genitalium  sensibilitas  vehementer  aucta  est,  remediis  seda- 
tivis omnino  carere  non  possumus.  Injectiones  extracti  nar- 

cotici  aqua  amygdalarum  soluti  in  urethram  praecaute  factae, 
prosperum  eventum  habent,  praeterea  opium  cum  nitro  et 
camphora  conjunctum  interne  porrigatur,  aut  illa  a Schoen- 
lein  contra  Satyriasin  magnopere  commendata  conjunctio  ex- 
tracti Belladonnae  gr.  Vg  cum  camphorae  grano  uno.  Pauli 
narrat,  non  solum  in  stricturis,  sed  praecipue,  ubi  chronica 
inflammatio  praevaleat , nimiam  sensibilitatem  genitalium, 
quando  res  in  discrimen  venisset,  eo  se  sedasse,  ut  subinde 
cereolos  elasticos  induceret.  Sin  vero,  irritatione  locali  vel 
hac  vel  illa  ratione  remota,  totum  corpus  male  afficitur,  ad 
curam  magis  roborantem  transire  expedit. 

Quando  autem  in  genitalibus  relaxatio  atonica  praevalet, 
omnino  aliter  res  se  habet  methodusque  roborans  universa 
et  localis  adhibeatur , necesse  est.  Hac  in  re  insessus  fri- 
gidi, balnea  maritima  et  ferruginosa , interne  remedia  amara 
et  ferri  praeparata  maxime  indicata  sunt.  Lallemand  lac 
frigidum  cum  aqua  Spaadana  vel  aqua  calcariae  conjunctum 
magnopere  commendat  ter  per  diem.  Nec  minus  victus 
ejusmodi  debet  esse,  ut  vires  corroborentur,  attamen  caven- 
dum est  a quovis  cibo  vel  potu  stimulante.  Quotidiana  de- 
nique alvi  excretio  clysteribus  ex  aqua  frigida  paratis  effici 
potest. 

Etiamsi  autem  his  omnibus  modo  commemoratis  remediis 
cum  accurato  defectu  atque  prudentia  utamur,  tamen  non 
semper  contingit,  aut  perraro  quidem,  ut,  parte  prostatica 
urethrae  in  integrum  restituta,  spermatorrhoea  tollatur.  Quod 
si  accidit,  nihil  restat,  quam  ut  utamur  cauterisatione  partis 
prostaticae  urethrae.  Magnam  hujus  curae  per  medicamenta 
caustica  utilitatem  primum  dilucidavit  aptumque  invenit  in- 
strumentum Lallemand,  vir  doctissimus.  Plerumque  argen- 
tum nitricum  potentissimum  et  saepe  solum  medicamentum 

est,  quo  adhibito  fieri  potest,  ut  pars  prostatica  reficiatur,  et 
nota  jam  est  praeterea  utilitas  ejus  in  vaginae  inflammatio- 
nibus et  portionis  vaginalis,  quae  tam  saepe  fluorem  album 
alit.  Eadem  ratioue  etiam  in  spermatorrhoea  maxime  con-^ 
venit  simulque  commodum  affert,  quod  cauterisatione  facta 
utrique  respondet  statui,  et  irritationis  et  inprimis  relaxatio- 
nis, quamobrem  res  eo  magis  prosperum  habet  eventum,  quo 
irritabilior  prius  urethra  erat.  Cauterisatione  enim  sensi- 
bilitas  morbosa  sedatur,  membranarum  mucosarum  orificiorum- 
que ductuum  ejaculatoriorum  status  corrigitur,  nimia  denique 
secretio  testium  et  prostatae  terminantur.  Lapis  infernalis, 
ut  nobis  quidem  videtur,  simili  ratione  vesiculas  et  prosta- 
tam afficit,  quali  medicamentum  incitans  ad  conjunctivam  ocu- 
lorum applicatum  per  punctum  lacrymale  resorptum  tunicae 
mucosae  sacci  lacrymalis  morbum  sanat.  Solutum  enim  re- 
medium causticum  ab  orificiis  amplificatis,  ad  latera  veru 
montani  sitis,  receptum  in  interiorem  partem  harum  glandu- 
larum traducitur. 

Quali  instrumento  opus  sit  ad  operationem  et  qua  ratione 
ea  ipsa  perficiatur,  ex  chirurgia  cognitum  est.  Quum  ure- 
thra magis  solito  irritabilis  sit  inter  catheteris  immissionem 
interdum  opus  est  quadam  praeparatione,  ea  quidem, ratione, 
ut  haec  sensibilitas  tepidis  insessibus  et  in  urethram  injecto 
extracto  Belladonnae,  soluto  aqua  Laurocerasi,  extinguatur. 
Sin  autem  pars  prostatica  per  consensum  vesicae  urinariae 
catarrho  affecta  est,  primum  tunica  vesicae  mucosa  aduritur 
et  cauterisatio  inter  retractionem  instrumenti  usque  ad  bul- 
bum urethrae  profertur.  Cauterisatione  ipsa  vehemens  dolor 
efficitur,  interdum  tantus,  ut  aegrotum  anima  deficiat,  sed 
elapso  quadrante  horae  vel  semihora  plerumque  dolores  prae- 
terierunt. Inprimis  viginti  quatuor  aut  triginta  sex  horis  post 

operationem  crebrior  impulsus  urinae  reddendae  adest,  san- 
guis et  pus  excernitur,  seminis  autem  profluvia  imminuuntur. 
Saepe  una  cauterisatio  sufficit,  interdum  autem  bis  vel  qua- 
ter repetenda  est,  priusquam  spermatorrhoea  omnino  desinat. 
Maxima  pars  aegrotorum,  qui  semel  tantum  magnam  poten- 
tiam cauterii  cognoverunt,  magnopere  eam  laudant,  cavendum 
autem  est,  ne  seducamur,  ad  eam  repetendam,  priusquam 
valetudinis  progressus  aliquamdiu  haesitaverint.  Quando  autem 
res  procedit,  etiamsi  paullatim,  sperandum  est,  fore,  ut  va- 
letudinis cauterisatione  incepta  restitutio  apto  victu  modico- 
que  organorum  usu  tandem  prospere  cedat.  Certe  cauteri- 
satione valetudo  semper  restituitur,  quando  omnino  licet  et 
causae  rite  aestimatae  removeri  possunt;  liquet  enim,  cau- 
terisationem  nihil  prodesse,  quando  concretiones  vesicae  uri- 
nariae, vel  stimuli  haemorrhoidales,  aut  ulla  alia  causa  no- 
vam semper  irritationem  urethrae  provocant. 

Spermatorrhoea  plane  remota,  statim  valetudinem  corpo- 
ris universam  refici  necesse  est,  dum  haec  quoque  affecta 
sit.  Itaque  ferri  praeparata,  cortex  chinae  aliaque  remedia 
roborantia,  porro  victus  nutriens  quidem,  sed  non  stimulans, 
mutatio  domicilii,  motus  sub  divo  maxime  salutaria  sunt. 

Omnes  caelibes  et  spermatorrhoea  affectos  Philipps 
matrimonium  inire  jubet,  quod  quidem  non  probandum  est, 
quoniam  aegroti  impotentes  sunt  neque  aliud  quidquam  magis 
aptum  est  ad  malum  eorum  augendum  sanitatisque  restitutio- 
nem inhibendam.  Hac  demum  valde  confirmata,  matrimonium 
utile  est. 

Nec  deerant  denique,  qui  in  pertinaci  spermatorrhoea 
castrationem  faciendam  suaderent,  quam  vix  ulla  ratione  lau- 
dare possumus;  nam  ubi  non  magnae  mutationes  organicae, 
eaeque  partium  genitalium,  exstant,  morbus  semper  assidua 

cura  exstingui  potest.  Sin  causae  ejusmodi  sunt,  quae  re- 
moveri non  possint,  postremo  ad  spermatorrhoeam  febris  lenta 
accedit,  vel  alius  morbus,  nihil  jam  reliquum  est,  quam  ut 
curam  secundum  usitata  therapiae  praecepta  administremus. 
E neglecta  vero  spermatorrhoea  ortae  impotentiae  vel  oculo- 
rum debilitati  vel  memoriae  hebetudini,  nisi  tempestive  aptis- 
que  remediis  reficiantur  aut  mitigentur,  omnino  mederi  ne- 
quimus. 


i, 


VITA. 


Natus  ego  sum,  Joannes  Albertus  Guilelraus  Rudolphus 
Niesemann,  anno  vicesimo  altero  hujus  saeculi,  tertio  die 
ante  Idus  mensis  Augusti  Neuwarpii,  Pomeraniae  oppidulo, 
patre  Joanne,  matre  Agatha,  e gente  En  gei,  quos  mihi 
morte  ereptos  jam  multis  ex  annis  lugeo  seinperque  lugebo. 
Confessioni  addictus  sum  evangelicae.  Primis  literarum  ele- 
mentis in  schola  publica  patriae  urbis  privatisque  institutio- 
nibus imbutus,  duodecimo  aetatis  anno  gymnasium  Sedinense, 
quod  etiam  nunc  directore  Clar.  Hasselbach  floret,  paschali 
tempore  adii  et  in  numerum  discipulorum  sexti  ordinis  ad- 
scriptus  sum.  Quinque  annos  ibi  versatus,  Stargardiam  me 
contuli,  ubi  in  secundum  ordinem  gymnasii  receptus  sum, 
quod  tum  directore  Doct.  Falbe,  regi  a consiliis  schola- 
sticis, postea  vero  directore  Freese  florebat  et  adhuc  floret. 
Praeceptores  ibi  mihi  fuerunt  benevolentissimi  Freese  et 
Wilde,  quorum  memoriam  nunquam  ex  mente  dimittam. — 
Testimonio  maturitatis  instructus,  ineunte  vere  MDCCCXLIII 
ad  medicinam  colendam  in  universitatem  literarum  Vratisla- 
viensem  me  contuli  et  ab  111.  Benedict,  rectore  magnifico, 
civium  academicorum  numero  adscriptns,  apud  III.  Pur- 
kinje,  t,  t.  Gratiosi  medicorum  ordinis  Decanum  specta- 
tissimum, nomen  rite  professus  sum.  Vratislaviae  autem  per 
biennium  his  interfui  lectionibus: 

III.  Thilo  de  psychologia  et  de  logice;  111.  PohI  de 
physice  experimentali ; 111.  Fischer  de  chemia  experimen- 
tali;  Cei.  Duflos  de  chemia  pharmaceutica;  111.  Glocker 

de  miaeralogia;  111.  Gravenhorst  de  zoologia;  111.  Ne  es 
ab  Esenbeck  de  botanice  tam  generali  quam  speciali; 
111.  Henschel  de  medicinae  encyclopaedia  et  metbodologia, 
nec  non  de  pathologia  generali;  111.  Barkow  de  osteologia 
et  syndesmologia ; Beat.  Otto  de  corporis  humani  anatomia 
tam  theoretica  quam  practica,  de  anatomia  comparata,  de 
historia  foetus  et  de  sectionibus  forensibus  rite  instituendis; 
111.  Purkinje  de  physiologia;  111.  Klose  de  materia  me- 
dica; Ili.  Goeppert  de  arte  formulas  medicas  concinnandi; 
111.  Bene  dic  t de  chirurgia  generali  ac  speciali,  de  instru- 
mentis chirurgicis,  de  doctrina  fascias  applicandi;  111,  Rem  er 
de  morbis  syphiliticis. 

Anno  MDCCCXLV,  mense  Majo  hanc  Illustrem  literarum 
sedem  Berolinensem  adii  et  ab  111.  Hecker,  qui  tunc  fasces 
tenebat , inter  cives  academicos  atque  a Beat.  Wagner, 
decano  gratiosae  facultatis  medicae  spectatissimo,  in  numerum 
studiosorum  medicinae  receptus,  hasce  lectiones  frequentavi: 
pathologiam  et  therapiam  specialem  Exper.  Dann;  anatomiam 
pathologicam  111.  Mueller;  artem  obstetriciam  Cei.  Schmidt; 
medicinam  forensem  111.  Casper;  historiam  medicinae  111. 
Hecker. 

In  clinicis  exercitationibus  chirurgicis  et  ophthalmiatricis 
111.  Juengken  et  Dieffenbacb,  in  cl.  exerc.  medicis  Cei. 
Wolff  et  111,  Schoenlein,  in  exerc.  policlinicis  111.  Rom- 
berg  et  Cei.  Truestedt,  in  cl.  exerc.  obstetriciis  Cei. 
Schmidt  duces  moderatoresque  mihi  fuere  benevolentissimi. 

Quibus  omnibus  viris  illustrissimis  et  maxime  de  me 
meritis  summas  ago  gratias,  pio  gratoque  animo  semper  ser- 
vaturus eorum  memoriam. 

Jam  vero  tentaminibus,  tam  philosophico  quam  medico, 
et  examine  rigoroso  superatis,  fore  spero,  ut  dissertatione  et 
thesibus  palam  defensis,  summi  in  medicina  et  chirurgia  ho- 
nores mihi  deferantur. 


THESES. 


1.  Aetheris  sulfurici  inhalatio  ad  operationes  tam 
chirurgicas  quam  obstetricias  instituendas  omni 
periculo  caret. 

2.  Puris  resorptionem  per  vasa  lymphatica  fieri 
posse  nego. 

3.  Inter  animalia  et  plantas  certus  limes  constitui 
nequit. 

4.  Matris  servandae  causa  foetum  enecare  omnino 
non  licet. 

